หลังจากที่เอียนกับอาหารที่ทางรีสอร์ทจัดเตรียมไว้ให้ตลอด 3 วัน คืนสุดท้ายก่อนกลับเรากับแฟนเลยพากันออกมาหาร้านขึ้นชื่อบนเกาะช้างกินบ้าง โดยอิงข้อมูลจาก Wongnai นี่แหละ เน้นว่าต้องอาหารอร่อย ราคาไม่เว่อร์ ไกล้ที่พัก สุดท้ายตัดสินใจเลือกร้านเจ๊อิ๋วเพราะรีวิวค่อนข้างที่จะโอเค ร้านอยู่แถวหาดคลองพร้าว ข้างๆห้วยอะไรซักอย่าง หาง่าย มีที่จอดรถ เราไปกันช่วงหัวค่ำ คนไม่เยอะมากเพราะเป็นหน้ามรสุม แต่ก็มีมาเรื่อยๆ 
   เนื่องจากไปกัน 2 คนจึงสั่งอาหารมาไม่เยอะมาก ตั้งใจแค่ 2-3 เมนูกินกันพออิ่ม กรุบกริบๆกันไป เปิดเมนูดูสมองช็อตไปชั่วครู่ อาหารละลานตา ราคาน่าประทับใจ อยากจะสั่งๆๆทุกเมนูก็คงกินไม่หมด พนง.รับออเดอร์เป็นผู้ชายหน้าโหดๆแต่แนะนำดีมาก เราสนใจเมนูไหนนางให้ข้อมูลได้หมดโดยไม่ต้องออกปากถามเองซักแอะ
  จริงๆแฟนตั้งใจจะกินหมกทะเลมะพร้าวอ่อน แต่เสียดายทางร้านไม่มี นางเลยสั่งหลนปูไข่ไปแทน นอกนั้นก็มีข้าวผัดปู ไซส์ medium กะแบ่งกัน 2 คนน่าจะพอดี 
  ไข่เจียวหอยนางรม(จานนี้เราอวยให้แฟนลอง เพราะเราชอบมาก ไปที่ไหนก็ต้องสั่ง) หมึกไข่ทอดกระเทียม รวมทั้งหมด 4 เมนู 
*ประเภทต้มยำหม้อไฟ ปลาทอด ผัดฉ่าไม่ได้สั่งมาลอง เนื่องจากรีสอร์ทปรนเปรอเราด้วยอาหารพวกนี้ทั้ง 3 มื้อ lol ต้องขอโทษที่ให้ข้อมูลไม่ได้ด้วยค่ะ 
  ผ่านไปประมาณ 5 นาที พนง.ก็เริ่มทยอยยกอาหารมาลงโต๊ะ โดยหลนปูไข่มาปิดท้ายจนครบ ทุกอย่างสดใหม่แม้แต่หลนก็ทำมาร้อนๆ มีปูเป็นตัวๆดูสวยงาม แต่แฟนแอบเซ็งเพราะขี้เกียจแกะ 55 ครั้งหน้าคงต้องสั่งพิเศษให้แม่ครัวแกะมาให้เลย จานนี้ไม่ได้ดีแค่หน้าตา รสชาติก็ดีด้วย แนะนำค่ะ
   ในจานผักมีผักแปลกๆตอนแรกนึกว่าแต่งกวา(มีในรูปที่ลง) แฟนหยิบขึ้นมาดูหลายรอบ เอามาให้เราดม กลิ่นเหมือนจาวมะพร้าว พอแฟนชิมมันไม่ใช่ นางทำหน้าแหยๆเคี้ยวไปเคี้ยวมาบอกว่าอร่อยดี เนื้อสัมผัสคล้ายๆมะม่วงอ่อน เราสงสัยจึงถามพนง.ผู้หญิง 2 คนไกล้ๆ ได้เรื่องว่ามันคือ"ขมิ้นขาว" ภาษาถิ่นเรียกว่าอะไรซักอย่าง จำไม่ได้แล้ว lol อันนี้เราไม่ชอบเท่าไหร่ แต่คนที่ชอบทานพวกข่า ขิง กระเทียมสดน่าจะโอเค
  หมึกไข่ทอดกระเทียม ไข่แน่นทุกตัว กลิ่นกระเทียมหอมแทรกเข้าไปในเนื้อหมึก อร่อยค่ะ เราไม่ชอบกระเทียมยังปลื้ม เราได้กินประมาณ 3 ชิ้นเพราะมัวแต่โฟกัสที่ไข่เจียว หันไปอีกทีปลาหมึกหนีไปหมด เหลือแต่เศษกระเทียมไว้ให้ดูต่างหน้า
  ข้าวผัดปูดีงามพระราม 9 บีบมะนาวหน่อย ไม่ต้องใส่พริกน้ำปลาเพิ่ม ผัดได้พอดี ไม่มันไม่แฉะ รสไม่อ่อนเกินไป คิดถูกที่สั่งมาแทนข้าวสวย  
  แต่นิดนึงค่ะ ไข่เจียวหอยนางรมค่อนข้างหนักไปทางเค็ม โดยปกติแล้วเมนูนี้มันจะมีรสชาติเฉพาะออกหวานหน่อยๆ เป็นรสหลบเพราะในตัวหอยนางรมจะมีน้ำอยู่ ซึ่งไอ้น้ำนี่แหละช่วยทำให้มีรสหวานจากธรรมชาติ แต่ต้องแลกมาด้วยไข่ที่ค่อนข้างนิ่มแฉะ เสี่ยงเละไม่เป็นรูปทรง แม่ครัวจึงตัดปัญหาตรงส่วนนี้เอาน้ำที่อยู่ในตัวหอยออก เพื่อให้ง่ายและรวดเร็วในการประกอบอาหาร แถมทำให้กรอบได้ตามลูกค้าต้องการ อันนี้พอเข้าใจได้ค่ะ^^
  สรุป 4 อย่างนี้กินกัน 2 คนไม่หมด นั่งมองหน้ากันซักพักก็เรียกเช็คบิล พนง.ยกจานผลไม้มาให้ล้างปาก ในจานมีสัปปะรดที่เป็นของขึ้นชื่อ แตงโม แคนตาลูปเย็นๆสดชื่นทิ้งท้าย ทั้งจุกทั้งอร่อย แถมมีถามว่าของที่ทานไม่หมดจะให้ห่อให้ด้วยมั้ย ติดมือไปไว้ทานได้ นาทีนั้นโบกมือบ๊ายบายอย่างเดียวค่ะ ยอมแล้ววว(มานึกดูทีหลังแล้วเสียดายเหมือนกัน) 
ราคามื้อนี้ 815 บาท แพงตรงมีหมึกไข่,ปูไข่ ถ้าธรรมดาราคาไม่แพงเลย 150-200 ได้เยอะ รสชาติดี บอกเลยคุ้มมาก เที่ยวเกาะช้างรอบหน้าไปทานอีกแน่นอน